钦定古今图书集成/明伦汇编/官常典/第493卷 > 王思礼
## 钦定古今图书集成/明伦汇编/官常典/第493卷 > 王思礼

按《唐书》本传，思礼，高丽人，入居营州。父为朔方军将。
思礼习战斗，从王忠嗣至河西，与哥舒翰同籍麾下。
翰为陇右节度使，思礼与中郎将周佖事翰，以功授
右卫将军、关西兵马使。从讨九曲，后期当斩，临刑，翰
释之，思礼徐曰：“死固分也，何复贷为？”诸将壮之。天宝
十三载，吐谷浑苏毗王款附，诏翰至磨环川应接。思
礼坠马蹇甚，翰谓监军李大宜曰：“思礼跛足，尚欲何
之？”俄加金城郡太守。安禄山反，翰为元帅，奏思礼赴
军。元宗曰：“河、陇精锐，悉在潼关，吐蕃有衅，惟倚思礼
耳。”翰固请，乃兼太常卿，充元帅府马军都将。翰委以
军事，密劝翰表诛杨国忠，翰不应。复请以三十骑劫
至潼关杀之，翰曰：“此乃吾反，何与禄山事？”潼关失守，
思礼与吕崇贲、李承光同走行在，肃宗责不坚守，引
至纛下，将斩之。宰相房琯谏，以为可收后效，遂独斩
承光，赦思礼等。寻副房琯战便桥，不利。更为关内行
营节度、河西、陇右、伊西行营兵马使，守武功。贼安守

左右巡、御史虞候识其姓名，众稍稍止，命郭子仪以
朔方兵击之。会崔光远行军司马王伯伦、判官李椿
以兵二千屯扶风，闻贼已西，欲乘虚袭京师，径至高
陵。贼引军还击椿等，椿已至中渭桥，杀守者千人，进
攻苑门，伯伦战死，椿被执。先是，贼馀众留武功，既传
官军入京师，乃烧营遁，自是贼不敢西。长安平，思礼
先入清宫，收东京，战数有功，迁兵部尚书，封霍国公，
食实户五百。寻兼潞、沁等州节度。乾元元年，总关中、
潞州行营兵三万、骑八千，与子仪围贼相州，军溃，惟
李光弼、思礼完军还。寻破史思明别将万馀众于直
千岭。光弼徙河阳，代为河东节度副大使。上元元年，
加司空。自武德以来，三公不居宰辅，惟思礼而已。二
年薨，赠太尉，谥曰“武烈。”思礼善守计，短攻战，然持法
严整，士不敢犯。在太原，器甲完精，储粟至百万斛云。